Gunvor Wibroe (S), 2024-05-31:
Den 7. oktober 2023 angreb terrororganisationen Hamas civile i Israel.
Det var et brutalt og voldsomt angreb på uskyldige helt uden fortilfælde.
1.200 israelere mistede livet den dag, og yderligere 200 blev taget som gidsler med ind i Gaza.
Det yngste gidsel var på det tidspunkt end ikke fyldt 1 år.
Kort tid efter Hamas' angreb svarede Israels militær voldsomt tilbage, og siden angrebet har mere end 36.000 palæstinensere mistet livet.
Israel har ret til at forsvare sig selv.
Det har de.
Men civilbefolkningen er lige nu fanget mellem to krigende parter.
Siden krigens udbrud har 36.000 palæstinensere, heraf mange børn, mistet livet, og 81.000 er blevet såret.
Alt i Gaza er smadret – boliger, skoler og hospitaler.
Civilbefolkningen mangler alt – husly, medicin og ikke mindst vand og mad.
FN har advaret om, at størstedelen af Gazas befolkning står på kanten af hungersnød – en humanitær katastrofe, som kan påvirke menneskers fremtid, ikke mindst børnenes.
Ifølge UNICEF er hvert tredje
barn i Gaza underernæret.
Op til 8.000 børn under 2 år er akut underernæret.
Underernæring kan i værste fald give skader på de indre organer og øge risikoen for at blive ramt af sygdom og død på grund af nedsat immunforsvar, så de her ting følger altså med.
Israel fortsætter, på trods af advarsler fra det internationale samfund, herunder USA, Danmark og EU, med sin militæroperation i og omkring Rafah.
Den kan medføre flere katastrofale humanitære omkostninger for størstedelen af civilbefolkningen, som i forvejen er hårdt ramt, og som ifølge FN allerede er på randen af hungersnød.
Lukningen af centrale grænseovergange som den ved Rafah forværrer den humanitære adgangsmulighed og sikkerhed drastisk.
Sådan har det været siden krigens start, hvor de har haft yderst begrænset adgang til Gaza.
Bilerne holdes i stor stil tilbage af Israel, og det er aldeles uacceptabelt.
Situationen er nu så tilspidset, at der siden begyndelsen af marts stort set ikke er kommet noget nødhjælp ind til befolkningen i Gaza.
Israel skal give lastbilerne med nødhjælp passage, som vores statsminister sagde i afslutningsdebatten her forleden.
Danmark har fra starten haft fokus på civilbefolkningen.
Vi har indtil videre bidraget med mere end 500 mio. kr. til krigens ofre, altså 0,5 mia. kr.
Vi yder livsvigtig humanitær bistand i form af fødevarehjælp og sundhedsindsatser, herunder etablering af et felthospital gennem FN-organer som UNRWA, WFP og forskellige internationale og nationale ngo'er.
Vi har et godt samarbejde med ngo'erne, der hjælper i Gaza.
De leverer en enestående indsats, og det er med livet som indsats.
Et rekordhøjt antal nødhjælpsarbejdere har mistet livet i den igangværende konflikt.
Det er tragisk, når nødhjælpsarbejdere, der sætter livet på spil for at hjælpe andre, selv mister livet.
Det er ubærligt, det er uacceptabelt, og det må ikke ske.
Den Internationale Domstol, ICJ, beordrede tidligere på året Israel til at samarbejde med FN for at sikre, at nødhjælp og madforsyninger kommer ind i Gaza.
Danmark forventer selvfølgelig sammen med resten af EU-kredsen, at Israel lever op til domstolens bindende afgørelser.
Danmark har aktivt og gentagne gange opfordret til en øjeblikkelig humanitær våbenhvile i Gaza og øget humanitær adgang, både bilateralt over for Israel og gennem EU og FN.
Det skal være en våbenhvile, som beskytter både civile og nødhjælpsarbejdere, som er så vigtige for, at nødhjælpen når frem til befolkningen i Rafah og resten af Gaza.
Danmark har fra krigens udbrud haft et tæt samarbejde med de nordiske lande, EU-kredsen og USA, og vi er gået egne veje i ganske specifikke situationer, hvor vi vurderer, at det er livsnødvendigt for en i forvejen sårbar civilbefolkning, som f.eks. med vores støtte til UNRWA.
Vi vil fortsætte med at følge situationen i Gaza tæt og bidrage til initiativer, der kan sikre livsvigtig nødhjælp og øge sikkerheden og gøre en positiv forskel for den civilbefolkning, som befinder sig midt i en humanitær katastrofe.
Socialdemokratiet har derfor sammen med Venstre og Moderaterne og på baggrund af forespørgselsdebatten udarbejdet en vedtagelsestekst, som vi håber partierne vil bakke op om:
Forslag til vedtagelse
Folketinget udtrykker dyb bekymring over den humanitære situation i Gaza, herunder den ekstreme fødevaremangel og risikoen for hungersnød.
Folketinget opfordrer regeringen til fortsat at støtte op om en humanitær våbenhvile samt arbejde for, herunder gennem EU og i FN, at forbedre den humanitære situation med fokus på at øge den humanitære adgang til og i Gaza samt forbedre sikkerhedssituationen for nødhjælpsarbejdere for derved at sikre tilstrækkelig nødhjælp til civilbefolkningen.
Folketinget opfordrer regeringen til fortsat at arbejde for, særligt gennem EU, at få genstartet en fredsproces frem mod en to-statsløsning.«
Tak for ordet, og undskyld, at jeg gik over tiden.
Jeg skal også hilse fra Moderaterne, som desværre ikke kunne være her i dag.
Tak for ordet.